CELEX: 32019D1372
Language: da
Date: 2019-08-19 00:00:00
Title: Kommissionens gennemførelsesafgørelse (EU) 2019/1372 af 19. august 2019 om gennemførelse af Europa-Parlamentets og Rådets direktiv 2007/2/EF for så vidt angår overvågning og rapportering (meddelt under nummer C(2019) 6026) (EØS-relevant tekst.)

23.8.2019   
               
               
                  DA
               
               
                  Den Europæiske Unions Tidende
               
               
                  L 220/1
               
            
         KOMMISSIONENS GENNEMFØRELSESAFGØRELSE (EU) 2019/1372
         af 19. august 2019
         om gennemførelse af Europa-Parlamentets og Rådets direktiv 2007/2/EF for så vidt angår overvågning og rapportering
         
            
               (meddelt under nummer C(2019) 6026)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2007/2/EF af 14. marts 2007 om opbygning af en infrastruktur for geografisk information i Det Europæiske Fællesskab (Inspire) (1), særlig artikel 21, stk. 4, og
         ud fra følgende betragtninger:
         
                     (1)
                  
                  
                     Ifølge direktiv 2007/2/EF skal medlemsstaterne overvåge gennemførelsen og anvendelsen af deres infrastrukturer for geografisk information og aflægge rapport om gennemførelsen af direktivet. Ved Kommissionens beslutning 2009/442/EF (2) gennemføres direktiv 2007/2/EF, for så vidt angår overvågning og rapportering. Erfaringerne fra de tidligere rapporter og konklusionerne fra de seneste evalueringer (Refit-evalueringen af direktiv 2007/2/EF (3) og kvalitetskontrollen af rapporteringen og overvågningen af EU's miljøpolitik (4)) har vist et behov for at forenkle og strømline overvågning og rapportering, forbedre grundlaget for sammenligning af fremskridtene med gennemførelsen på tværs af medlemsstater og give mulighed for nationale og EU-dækkende oversigter og samtidig mindske den administrative overvågnings- og rapporteringsbyrde. Der bør indsamles ajourførte oplysninger på en lettere, sammenlignelig og mindre byrdefuld måde for alle aktører, der har til opgave at indrapportere. Det store antal indikatorer gjorde det ikke muligt at få et klart indblik i fremskridtene i gennemførelsen. Der var for mange indikatorer og ikke nødvendigvis de rette. Beslutning 2009/442/EF bør derfor erstattes.
                  
               
                     (2)
                  
                  
                     Overvågningen bør baseres på et sæt indikatorer, der beregnes på grundlag af de data, der indsamles fra offentlige myndigheder. Med disse indikatorer måles fremskridtene med gennemførelsen af direktiv 2007/2/EF i medlemsstaterne, og de vil blive anvendt til at evaluere resultaterne af direktivet i forhold til dets mål. De indikatorer, der er fastsat i denne retsakt, er derfor udvalgt i overensstemmelse med den generiske EU-interventionslogik i direktiv 2007/2/EF og håndterer kravene om at identificere de fornødne geodata (artikel 3), dokumentere de identificerede geodata via metadata (artikel 4), sikre, at de dokumenterede geodata er tilgængelige online ved hjælp af nettjenester, der gør det muligt at søge, vise og downloade disse geodata (artikel 6 og 7), og organisere dem i interoperable datamodeller med et fælles glossar (artikel 5).
                  
               
                     (3)
                  
                  
                     For at minimere den administrative overvågningsbyrde bør indikatorerne beregnes på grundlag af de metadata for geodatasæt og geodatatjenester, der allerede er etableret og offentliggjort af medlemsstaterne i henhold til artikel 5 i direktiv 2007/2/EF, således at medlemsstaterne ikke er forpligtede til at beregne indikatorerne manuelt og fremlægge en liste over de geodatasæt og geodatatjenester, der svarer til temaerne i bilag I, II og III til direktiv 2007/2/EF hvert år som fastsat i beslutning 2009/442/EF. Kun metadata, der er offentliggjort af medlemsstaterne, vil blive taget i betragtning ved beregningen af indikatorerne til overvågning. Metadata, der ikke er offentliggjort, er ikke søgbare og bidrager ikke til infrastrukturen for geografisk information, hvorfor de vil blive udeladt ved beregningen af indikatorer for overvågning.
                  
               
                     (4)
                  
                  
                     For at minimere den administrative rapporteringsbyrde bør medlemsstaterne kun rapportere om de aspekter af deres infrastruktur for geografisk information, som er ændret siden fremlæggelsen af den seneste rapport i henhold til artikel 21, stk. 3, i direktiv 2007/2/EF.
                  
               
                     (5)
                  
                  
                     For at sikre en sammenhængende og sammenlignelig tilgang til overvågning og rapportering i hele Unionen bør medlemsstaterne overvåge mindst en fælles delmængde af geodatasæt og rapportere om deres eksistens, tilgængelighed og interoperabilitet. Denne fælles delmængde bør være de geodatasæt, der allerede anvendes af medlemsstaterne med henblik på rapportering ifølge de dele af EU's miljølovgivning, der er identificeret i Kommissionens rapport (5) om foranstaltninger til strømlining af miljørapportering, der er udarbejdet som følge af en omfattende kvalitetskontrol af rapporteringen og overvågningen af EU's miljøpolitik (6).
                  
               
                     (6)
                  
                  
                     Foranstaltningerne i denne afgørelse er i overensstemmelse med udtalelse fra det udvalg, der er nedsat i medfør af artikel 22 i direktiv 2007/2/EF —
                  
               VEDTAGET DENNE AFGØRELSE:
         
            Artikel 1
            Genstand
            Ved denne afgørelse fastsættes der nærmere bestemmelser om gennemførelsen af medlemsstaternes forpligtelser til at overvåge gennemførelsen og anvendelsen af deres infrastrukturer for geografisk information og aflægge rapport til Kommissionen om denne overvågning som fastsat i artikel 21, stk. 1 og 2, i direktiv 2007/2/EF.
         
         
            Artikel 2
            Fælles bestemmelser for overvågning og rapportering
            
               1.   Indikatorerne i artikel 3 til 7 beregnes ved hjælp af metadata for de geodatasæt og geodatatjenester, der offentliggøres af medlemsstaterne ved hjælp af søgetjenesterne som omhandlet i artikel 11, stk. 1, litra a), i direktiv 2007/2/EF.
            
            
               2.   Medlemsstaterne offentliggør i overensstemmelse med artikel 21, stk. 1, i direktiv 2007/2/EF alle overvågningsresultater på internettet eller andre passende telekommunikationskanaler.
            
         
         
            Artikel 3
            Overvågning af tilgængeligheden af geodata og -tjenester
            
               1.   Følgende indikatorer anvendes til at måle antallet af geodatasæt og geodatatjenester:
               
                           a)
                        
                        
                           antallet af geodatasæt, hvortil der foreligger metadata (»DSi1,1)
                        
                     
                           b)
                        
                        
                           antallet af geodatatjenester, hvortil der foreligger metadata (»DSi1,2«).
                        
                     
            
               2.   Følgende indikator anvendes til at måle antallet af geodatasæt, der allerede anvendes af medlemsstaten til at aflægge Kommissionen rapport i medfør af miljølovgivningen: antallet af de geodatasæt, hvis metadata indeholder et nøgleord fra et register stillet til rådighed af Kommissionen, som angiver, at geodatasættene anvendes til rapportering ifølge miljølovgivningen (»DSil,3«).
            
            
               3.   Følgende indikatorer anvendes til at måle antallet af geodatasæt, der dækker henholdsvis regionale eller nationale områder:
               
                           a)
                        
                        
                           antallet af geodatasæt, hvis metadata indeholder et nøgleord fra et register stillet til rådighed af Kommissionen, som angiver, at geodatasættene dækker et regionalt område (»DSil,4«)
                        
                     
                           b)
                        
                        
                           antallet af geodatasæt, hvis metadata indeholder et nøgleord fra et register stillet til rådighed af Kommissionen, som angiver, at geodatasættene dækker et nationalt område (»DSil,5«).
                        
                     
         
         
            Artikel 4
            Overvågning af metadataenes overensstemmelse med Kommissionens forordning (EF) nr. 1205/2008 (7)
            
            Følgende indikatorer anvendes til at måle den procentdel af metadata for geodatasæt og geodatatjenester, som offentliggøres af medlemsstaterne ved hjælp af søgetjenester som omhandlet i artikel 11, stk. 1, litra a), i direktiv 2007/2/EF, som er i overensstemmelse med Kommissionens forordning (EF) nr. 1205/2008 med hensyn til metadata:
            
                        a)
                     
                     
                        antallet af geodatasæt, hvor metadataene er i overensstemmelse med forordning (EF) nr. 1205/2008, ganget med et hundrede og divideret med antallet af geodatasæt, hvortil der foreligger metadata som givet ved indikator »DSi1« (»MDi1,1«)
                     
                  
                        b)
                     
                     
                        antallet af geodatatjenester, hvor metadataene er i overensstemmelse med forordning (EF) nr. 1205/2008, ganget med et hundrede og divideret med antallet af geodatatjenester, hvortil der foreligger metadata som givet ved indikator »DSi2« (»MDi1,2«).
                     
                  
         
            Artikel 5
            Overvågning af geodatasættenes overensstemmelse med Kommissionens forordning (EU) nr. 1089/2010 (8) for så vidt angår interoperabilitet
            Følgende indikatorer anvendes til at måle den procentdel af geodatasættene, der er i overensstemmelse med Kommissionens forordning (EU) nr. 1089/2010 for så vidt angår interoperabilitet for geodatasæt:
            
                        a)
                     
                     
                        antallet af geodatasæt, der er i overensstemmelse med forordning (EU) nr. 1089/2010, ganget med et hundrede og divideret med antallet af geodatasæt som givet ved indikator »DSi1,1« (»DSi2«)
                     
                  
                        b)
                     
                     
                        antallet af geodatasæt svarende til temaerne i bilag I til direktiv 2007/2/EF, der er i overensstemmelse med forordning (EU) nr. 1089/2010, ganget med et hundrede og divideret med antallet af geodatasæt svarende til temaerne i det nævnte bilag (»DSi2,1«)
                     
                  
                        c)
                     
                     
                        antallet af geodatasæt svarende til temaerne i bilag II til direktiv 2007/2/EF, der er i overensstemmelse med forordning (EU) nr. 1089/2010, ganget med et hundrede og divideret med antallet af geodatasæt svarende til temaerne i det nævnte bilag (»DSi2,2«)
                     
                  
                        d)
                     
                     
                        antallet af geodatasæt svarende til temaerne i bilag III til direktiv 2007/2/EF, der er i overensstemmelse med forordning (EU) nr. 1089/2010, ganget med et hundrede og divideret med antallet af geodatasæt svarende til temaerne i det nævnte bilag (»DSi2,3«).
                     
                  
         
            Artikel 6
            Overvågning af geodatasættenes tilgængelighed via visnings- og downloadtjenester
            Følgende indikatorer anvendes til at måle den procentdel af geodatasæt, der er tilgængelige gennem visningstjenester som omhandlet i artikel 11, stk. 1, litra b), i direktiv 2007/2/EF og via downloadtjenester som omhandlet i litra c) i nævnte bestemmelse:
            
                        a)
                     
                     
                        antallet af geodatasæt, hvortil der findes både visnings- og downloadtjenester, ganget med et hundrede og divideret med antallet af geodatasæt som givet ved indikator DSi1,1 (»NSi2«)
                     
                  
                        b)
                     
                     
                        antallet af geodatasæt, hvortil der findes en visningstjeneste, ganget med et hundrede og divideret med antallet af geodatasæt som givet ved indikator DSi1,1 (»NSi2,1«)
                     
                  
                        c)
                     
                     
                        antallet af geodatasæt, hvortil der findes en downloadtjeneste, ganget med et hundrede og divideret med antallet af geodatasæt som givet ved indikator DSi1,1 (»NSi2,2«).
                     
                  
         
            Artikel 7
            Overvågning af nettjenesternes overensstemmelse med forordning (EF) nr. 976/2009 (9)
            
            Følgende indikatorer anvendes til at måle procentdelen af nettjenester som omhandlet i artikel 11, stk. 1, i direktiv 2007/2/EF, der er i overensstemmelse med Kommissionens forordning (EF) nr. 976/2009 for så vidt angår nettjenesterne:
            
                        a)
                     
                     
                        antallet af nettjenester, der er i overensstemmelse med forordning (EF) nr. 976/2009, ganget med et hundrede og divideret med det samlede antal nettjenester (»NSi4«)
                     
                  
                        b)
                     
                     
                        antallet af søgetjenester, der er i overensstemmelse med forordning (EF) nr. 976/2009, ganget med et hundrede og divideret med det samlede antal søgetjenester (»NSi4,1«)
                     
                  
                        c)
                     
                     
                        antallet af visningstjenester, der er i overensstemmelse med forordning (EF) nr. 976/2009, ganget med et hundrede og divideret med det samlede antal visningstjenester (»NSi4,2«)
                     
                  
                        d)
                     
                     
                        antallet af downloadtjenester, der er i overensstemmelse med forordning (EF) nr. 976/2009, ganget med et hundrede og divideret med det samlede antal downloadtjenester (»NSi4,3«)
                     
                  
                        e)
                     
                     
                        antallet af transformationstjenester, der er i overensstemmelse med forordning (EF) nr. 976/2009, ganget med et hundrede og divideret med det samlede antal transformationstjenester (»NSi4,4«).
                     
                  
         
            Artikel 8
            Offentliggørelse af overvågningsresultaterne
            Resultaterne af den overvågning, der kræves i henhold til artikel 21, stk. 1, i direktiv 2007/2/EF, offentliggøres senest den 31. marts hvert år for så vidt angår status pr. 15. december det foregående år for gennemførelsen af infrastrukturen for geografisk information. Resultaterne ajourføres mindst én gang om året.
         
         
            Artikel 9
            Ajourføring af sammenfattende rapporter
            Medlemsstaterne forelægger Kommissionen ajourførte sammenfattende beskrivelser af elementerne som omhandlet i artikel 21, stk. 2, i direktiv 2007/2/EF. De sammenfattende beskrivelser ajourføres kun, hvis der er foretaget ændringer siden den foregående indgivelse.
         
         
            Artikel 10
            Ophævelse
            Beslutning 2009/442/EF ophæves.
         
         
            Artikel 11
            Adressater
            Denne afgørelse er rettet til medlemsstaterne.
         
         
            Udfærdiget i Bruxelles, den 19. august 2019.
            
               
                  På Kommissionens vegne
               
               Karmenu VELLA
               
                  Medlem af Kommissionen
               
            
         
         
            (1)  EUT L 108 af 25.4.2007, s. 1.
         
            (2)  Kommissionens beslutning 2009/442/EF af 5. juni 2009 om gennemførelse af Europa-Parlamentets og Rådets direktiv 2007/2/EF, for så vidt angår overvågning og rapportering (EUT L 148 af 11.6.2009, s. 18).
         
            (3)  SWD(2016) 273 final.
         
            (4)  COM(2017) 312 final og SWD(2017) 230.
         
            (5)  COM(2017) 312 final.
         
            (6)  SWD(2017) 230 final. Den fuldstændige liste findes i bilag 1 hertil (punkt 8.1 i dokumentet).
         
            (7)  Kommissionens forordning (EF) nr. 1205/2008 af 3. december 2008 om gennemførelse af Europa-Parlamentets og Rådets direktiv 2007/2/EF med hensyn til metadata (EUT L 326 af 4.12.2008, s. 12).
         
            (8)  Kommissionens forordning (EU) nr. 1089/2010 af 23. november 2010 om gennemførelse af Europa-Parlamentets og Rådets direktiv 2007/2/EF for så vidt angår interoperabilitet for geodatasæt og -tjenester (EUT L 323 af 8.12.2010, s. 11).
         
            (9)  Kommissionens forordning (EF) nr. 976/2009 af 19. oktober 2009 om gennemførelse af Europa-Parlamentets og Rådets direktiv 2007/2/EF for så vidt angår nettjenesterne (EUT L 274 af 20.10.2009, s. 9).